Basnæs
Basnæs, hovedgård og gods (ca. 1000 ha) sydøst for Skælskør. Det ældste Basnæs nævnes 1426. Den nuværende hovedbygning, der ligger på et gammelt vandomkranset voldsted, er et nygotisk borganlæg i tre etager med tre hjørnetårne, opført i 1840'erne af G.F. Hetsch på fundamenter fra de tidligere bygninger fra 1600- og 1700-t; Hetsch stod også for opførelsen af ladegården.
Det ældre Basnæs var en toetagers grundmuret bygning, opført 1629-31 for Axel Arenfeldt, rentemester og krigskommissær for Christian 4. under Trediveårskrigen 1626-27; denne bygning brændte i 1758.
Basnæs gods har siden 1952 været ejet af et aktieselskab, A/S Basnæs.